የማዕድን ሚኒስቴር በ2015 ከዘርፉ የሚገኘውን ገቢ ወደ 10 እጥፍ ለማሳደግ ማቀዱን አስታወቀ
አዲስ አበባ፤ ህዳር 20/2006/ዋኢማ/ – ለሀገሪቱ የኢንዱስትሪ ልማት የጀርባ አጥንት ከሆነው የማዕድን ዘርፍ የሚገኘውን የውጭ ምንዛሬ ከ2012 እስከ 2015 ዓ.ም ባለው ጊዜ ውስጥ በ10 እጥፍ የማሳደግ ራዕይ እንዳለው የማዕድን ሚኒስትር ወይዘሮ ስንቅነሽ እጅጉ አስታወቁ።ሚኒስቴር መስሪያ ቤቱ 8ኛውን የብሔር ብሔረሰቦችና ህዝቦች በዓል በደመቀ ሁኔታ አክብረዋል።ሚኒስትሯ በትናንትናው ዕለት 8ኛውን የኢትዮጵያ ብሔሮች ብሔረሰቦችና ህዝቦች በዓል የሚኒስቴሩ መስሪያ ቤት ሰራተኞችና አመራሮች ባከበሩበት ወቅት እንደተናገሩት፤ ከዘርፉ የሚገኘውን የውጭ ምንዛሬ በ10 እጥፍ ለማሳደግ በህዝብ አገልጋይነት መንፈስ ሌት ተቀን መረባረብ ይኖርብናል።እቅዱን ለማሳካትም በዘርፉ ያሉ ኃላፊዎችና ሰራተኞች የተመቻቸውን ስርዓት በመጠቀም የራሳቸውን አስተዋፅኦ ማበርከት እንደሚኖርባቸው ሚኒስትሯ ጠቁመው፤ ይህም ለአጠቃላዩ የሀገሪቷ እድገት ከፍተኛ ጠቀሜታ ይኖረዋል ብለዋል።የብሔር ብሔረሰቦችና ህዝቦች ህዳሴ ሊረጋገጥ የሚችለው የሀገሪቱን ልማት፣ ሰላም፣ ዴሞክራሲና የመልካም አስተዳደር ጅምሮች ከዳር ሲደርሱ ነው ካሉ በኋላ ለዚህም  የሁሉም ህብረተሰብ ኃላፊነት ነው ሲሉ ተናግረዋል።ኢትዮጵያ የብዙ ሕዝቦችና ሃይማኖቶች ሀገር መሆኗን ከገለፁ በኋላ የብሔሮች፣ ብሔረሰቦችና ህዝቦቿ ብዙሃነት የሆነ የጥንታዊ ስልጣኔ ባለቤት፣ በህዝቦቿ የፀና ብሔራዊ ስሜትና በፍቅር ነፃነቷን አስጠብቃ የኖረች፣ የመቻቻል፣ የመፈቃቀድና በአብሮነት የመኖር ባህል ለአለም አርአያ የሆነች ሀገር ነች ብለዋል።ይሁንና ባለፉት ስርዓቶች ብዝሃነቷን ሊያስተናግድ የሚችል አማራጭ ጠፍቶ ልትበታተን ደርሳ እንደነበር አስታውሰው፤ የአፈና አገዛዙን በማስወገድ ሕገ-መንግስቱ የፀደቀበት ህዳር 29 ቀን በዓል ሲከበር ከዘርፉ የሚገኘውን ገቢ ለማሳደግ ቃል በመግባት መሆን እንደሚገባው አሳስበዋል።በጅግጅጋ ከተማ ዘንድሮ ለ8ኛ ጊዜ የሚከበረውን የብሔሮች፣ ብሔረሰቦችና ህዝቦች በዓልን የሚኒስቴር መስሪያ ቤትና የኢትዮጵያ ጆኦሎጂካል ሰርቬይ ሰራተኞችና የስራ ኃላፊዎች በተገኙበት በዓሉን መከበሩን ዋልታ ኢንፎርሜሽን ማዕከል ዘግቧል።